
A kiegyezés gazdaság- és pénzügypolitikájának megalapozása a Politikai Hetilapban (1865-1866)

Sosem váltak az ország vezető pártjává, de a Batthyány- és az Andrássy-kormányban egyaránt miniszter(eke)t adtak, a közvélemény alakítására pedig két időszakban is megkapták a lehetőséget. Az Eötvös József vezette mérsékelt liberális csoport Pesti Hírlap élén folytatott reformkori tevékenysége közismert. Kiegyezést megelőzően szerkesztett Politikai Hetilapjuk viszont szinte feledésbe merült.
A hírközlés helyett inkább publicisztikára, kritikára és hosszabb elemzésekre szakosodott újság a XIX. századi magyar szellemi élet egyik legszínvonalasabb fóruma volt. A Hetilap Eötvösék régóta hirdetett közjogi, nemzetiségi vagy művelődéspolitikai nézetei mellett forradalmi közgazdasági javaslatokkal rukkolt elő. A szerzők gazdasági iskolák alapítását, angolszász kereskedelmi rakhelyek honosítását, a takarékpénztárak működésének reformját, új vasútvonalat és folyószabályozást javasoltak, vagy épp az alföldi bor és pálinka megfelelő használatáról értekeztek.
A dolgozat Eötvös, Trefort Ágoston, Keleti Károly, Lónyay Menyhért, Csengery Antal és szerzőtársaik publicisztikái alapján egységes közgazdasági szemléletrendszer felvázolására tesz kísérletet. A Politikai Hetilap megelőlegezte azt a hatalmas átalakulást, amin Magyarország a dualizmus idején keresztülment. Kísérletező jellegű, ám tudományosan megalapozott közgazdasági javaslatait a magyar eszmetörténet részeként eddig részletesen nem tárgyalták, ezt a hiányt pótolja a dolgozat.



